《一萼红 碧栖词丈归自沪江，为寄江南梅，迟延未到，作此以速之》
清代·李慎溶

步空陂。正凝思望远，无语忆幽姿。津国清霜，柴门流水，关河魂梦参差。

待料理、江南旧怨，甚东风、犹滞在横枝。浮海春回，吟芳人老，馀想惊非。

迢递平烟千驿，更平波千顷，冷浸冰肌。岁晏情怀，天涯滋味，寒边事事轻违。

渺何处、吴船载雨，较花候、却比故山迟。长为婵娟瘦损，此意谁知。

作者简介：李慎溶，字稚清，闽县人。同县孙员外鸿谟室，江苏同知李宣龚妹。